Dan l-aħħar wieħed mit-tim tal-Mazzun kien jerġa' jara s-sensiela mitika ta' Fantozzi u waħda mill-iktar xeni li laqtitu kient ta' meta Fantozzi jikteb fis-sema 'Il Megapresidente e' uno stronzo!". U dan fakkarna fil-President ta' Malta. Għaliex? Żgur mhux għax "stronzo", affattu, imma l-President ta' Malta sparixxa miċ-ċirkolazzjoni kemm ilha li faqqgħet il-kwistjoni tad-divorzju. U dan meta suppost il-President ta' Malta huwa l-gwardjan ta' l-iStat Malti u jara li dan jiffunzjona sew f'ġieh id-demokrazija! Imma vjaġġ sa Lourdes waqt il-kampanja referendarja ħadd ma ħassarulu ... F'daqqa waħda l-Ħadd anke l-media Maltija stenbħet u indunat kemm il-President Abela huwa assenti. It-Times qalet li l-President Abela ma jridx jgħid jekk hux se jiffirma l-liġi dwar id-divorzju, filwaqt li l-MaltaToday ħabbret li ibnu se joħroġ għall-elezzjoni ġenerali mal-Partit Laburista. Ħafna qabel stenbħet il-media Maltija aħna tal-Mazzun konna ilna li wissejna dwar in-nuqqas tal-President ta' Malta. Dakinhar, iktar minn xahar ilu, konna ġbidna l-attenzjoni li s-suppost gwardjan ta' l-iStat Malti kien qed iħalli lill-Knisja Kattolika tindaħal fil-kwistjoni tad-divorzju ċivili. Issa li Malta sekulari rebħet u l-Parlament irid bilfors jilleġiżla favur id-divorzju, il-President Abela xorta baqa' mutu. Qed iħalli għaddejja dik it-traġikummiedja tad-Deputati Parlamentari jgħidu jekk hux se jivvutaw favur, kontra jew jastjeni meta l-liġi tad-divorzju tiġi għall-vot, mingħajr ma jlissen kelma. Qed iħalli lill-politiċi tagħna, speċjalment tan-naħa tal-Gvern, iżeffnu l-"kuxjenza" biex ma jwettqux ir-rieda tal-poplu kif espressa fir-referendum. Tajjeb li nfakkru li l-President tar-Repubblika ta' Malta għandu dmirijiet speċifiċi dwar il-Parlament, l-ogħla istituzzjoni tal-pajjiż. Il-President jiftaħ Parlament ġdid, il-President jagħti l-ġurament lid-Deputati, il-President isejjaħ elezzjoni ġenerali fuq parir tal-Prim Ministru, il-President jiffirma liġi biex din tidħol fis-seħħ. Mela jekk il-President għandu dawn id-dmirijiet kollha, x'il-mniefaħ qed jagħmel il-President Abela? Tajjeb biss biex jorganizza l-maratoni ġbir ta' fondi, ir-Rockestra, jaqta' ż-żigarelli u jikxef il-plakek? Jew hemm xi ħaġa moħbija minn taħt li ma nafux? Li nafu żgur huwa li George Abela u Lawrence Gonzi huma ħbieb antiki u jaqsmu l-istess konvinjonijiet reliġjużi qawwija. Din parti mill-istorja? Ma ninsewx li l-George Abela leħaq President, bħala l-ewwel President Laburista fi żmien Gvern Nazzjonalista, biex iżomm lill-Laburisti kwieti wara li l-PN rebaħ l-elezzjoni ġenerali li għaddiet bi ftit mijiet ta' voti. L-eks President Eddie Fenech Adami qal li kieku hu għadu President ma kienx jaqbad u jiffirma l-liġi li ddaħħal id-divorzju biex din tidħol fis-seħħ. X'se jagħmel il-President Abela? Il-Megapresidente Malti mhux "stronzo" imma żgur "latitante". Intant ħu gost bil-video clip ta' Fantozzi li miskin jaqlaqħha fuq rasu għax jgħidha kif jaħsibha!
Il Megpresidente e' uno Stronzo!